google/wiki40b huggingface dataset:
Άγιος Θεράπων

Βίος

Δεν μας είναι γνωστό ούτε γεννήθηκε, ούτε πότε πέθανε, αλλά μπορούμε να συνάγουμε ότι ίσως άνθισε τον 7ο ή αρχές του 8ου αιώνα. Ούτε η καταγωγή του είναι γνωστή, αλλά μπορεί να καταγόταν από την Ανατολή, ή πιο πιθανόν από την Αλαμανία. Η χριστιανική παράδοση παραδίδει ότι χρημάτισε Επίσκοπος Κύπρου, και μαρτύρησε από Αγαρηνούς επιδρομείς. Το λείψανό του μεταφέρθηκε στην Κωνσταντινούπολη, όπου υπάρχει προσκύνημα που αναβλύζει μύρο, ενώ λείψανα του αγίου φυλάσσονται στην Κοινοβιακή Ιερά Μονή Ζωγράφου του Αγίου Όρους, στον Ιερό Ναό Αγίου Θεράποντος Ζωγράφου Αθηνών, στον  Ιερό Ναό του στην Μυτιλήνη και στον Ιερό Ναό Αγίου Δημητρίου Λεχόβου Φλώρινας. Κατά την χριστιανική παράδοση ο Άγιος Θεράπων επιτέλεσε πολλά θαύματα, το κυριότερο από τα οποία ήταν η ανάσταση του γιου μια εβραίας γυναίκας. 
Εκτός από τους παραπάνω ομώνυμους Ναούς, υπάρχει και Ναός Αγίου Θεράποντα στην Κάτω Τούμπα Θεσσαλονίκης, ενώ υπάρχει και ομώνυμο χωριό στην Κύπρο. 
Η Εκκλησία τιμά τη μνήμη του Αγίου Θεράποντα στις 14 Μαΐου.

Υμνολογία

Ο Νικόδημος ο Αγιορείτης έχει γράψει λειτουργία του Αγίου, η οποία επιδιορθώθηκε το 1785 με προτροπή του Μητροπολίτη Μυτιλήνης Ιερεμία, από τον Αρχιδιάκονό του Αγάπιο του Παρίου. Παρακλητικό κανόνα έχει γράψει για τον άγιο ο Πρωτοπρεσβύτεροτς Αθανάσιος Γιουσμάς.
Ὤφθης Θεράπων, οἷα θύτης τοῦ Λόγου,
Ὤφθης Θεράπων, καὶ δι' αἵματος Πάτερ.
Κορόνα Τσεχοσλοβακίας

Η τσεχοσλοβακική κορόνα ήταν το νόμισμα του κράτους της Τσεχοσλοβακίας από τις 10 Απριλίου 1919 έως τις 14 Μαρτίου 1939 και από την 1η Νοεμβρίου 1945 ως τις 7 Φεβρουαρίου 1993. Υπήρξε επίσης για μικρά χρονικά διαστήματα, το 1939 και το 1993, νόμισμα των ανεξάρτητων Δημοκρατιών της Τσεχίας και της σλοβακίας. Και στις δύο γλώσσες ονομαζόταν «koruna» και ο κωδικός ISO 4217 ήταν CSK.

Ιστορία

Με τη δημιουργία της Τσεχοσλοβακίας το 1945, η τσεχοσλοβακική κορόνα αντικατέστησε τα νομίσματα των δύο μέχρι τότε ανεξάρτητων δημοκρατιών σε αναλογία 1:1. Με την ίδια αναλογία αντικαταστάθηκε από την κορόνα Σλοβακίας και την κορόνα Τσεχίας το 1993, μετά τη διάλυση του κράτους.
Και τα δύο διάδοχα νομίσματα της τσεχοσλοβακικής κορόνας θα πάψουν να υπάρχουν, μόλις οι δύο χώρες εκπληρώσουν τη συμβατική τους υποχρέωση να προσχωρήσουν στην Ευρωζώνη.
Μάχη του Μπαϊρακτάρη

Η εξέλιξη των γεγονότων

Όταν έγινε γνωστό ότι ο Ομέρ Βρυώνης και ο Κιοσέ Μεχμέτ πασάς με πολύ στρατό πορεύονταν, ο Κομνάς Τράκας στάλθηκε να βολιδοσκοπήσει την κατάσταση επειδή ήξερε τα μέρη. Είχε μαζί του δύναμη 250 πολεμιστών.
Στο χωριό Δερβέν Φούρκα της Όρθρυος συνάντησε το στρατό του Τελεχάμπεη που στρατοπέδευε. Στη συμπλοκή που ακολούθησε, οι Έλληνες σκότωσαν λίγους Τούρκους, μεταξύ αυτών και τον σημαιοφόρο του Τελεχάμπεη. Από τότε ο τόπος αυτός ονομάζεται «του Μπαϊρακτάρη». Από τους Έλληνες σκοτώθηκαν 17 και ο σημαιοφόρος του Τράκα, και πληγώθηκαν μερικοί. Οι Έλληνες άρχισαν να πολιορκούν τους Τούρκους, οι οποίοι οχυρώθηκαν στον ναό του Αγίου Νικολάου. Την ίδια μέρα, κατά το βράδυ ο Ομέρ Βρυώνης και ο Κιοσέ Μεχμέτ έλυσαν την πολιορκία. Ο Τράκας και οι άνδρες του αναχώρησαν για τους Κομποτάδες.
Σίμων ο Μάγος

Η Ταύτιση του Σίμωνα Μάγου με τον Απόστολο Παύλο

Η θεωρία ότι ο Σίμων Μάγος ταυτίζεται με τον απόστολο Παύλο ανήκει στον Γερμανό Προτεστάντη θεολόγο, Μπάουρ (Baur). Ο Μπάουρ δέχτηκε ως απαραίτητη προϋπόθεση για την εξήγηση της χριστιανικής Εκκλησίας του 2ου αιώνα τη σκληρή πάλη μέχρι το 150 περίπου ανάμεσα σε δυο μερίδες μέσα στην Εκκλησία, την ιουδαΐζουσα και την ελληνίζουσα, με επικεφαλής της πρώτης τον Πέτρο και της δεύτερης τον Παύλο. 
Σύμφωνα με τον ίδιο, τα περισσότερα βιβλία της Καινής Διαθήκης είναι μεταγενέστερα συγγράμματα που τοποθετούνται στο τέλος του 2ου αιώνα και εκφράζουν τις προσπάθειες ιουδαϊζόντων και ελληνιζόντων Χριστιανών, με διάθεση εξομάλυνσης των διαφορών τους. Κατ' αυτό τον τρόπο δεν αποδέχεται και την αυθεντικότητα των Πράξεων των Αποστόλων.
Μεταγενέστεροι ερευνητές διατύπωσαν την άποψη πως τα επιχειρήματα αυτά είναι κατά πολύ επηρεασμένα από τα λεγόμενα «ψευδοκλημέντια», μια σειρά από ψευδεπίγραφα κείμενα που συνδέονται με το όνομα του Κλήμεντος Ρώμης και περιγράφουν φανταστικές ιστορίες σχετικά με τη μεταστροφή του Κλήμεντα στον Χριστιανισμό και υποτιθέμενα ταξίδια του με τον Απ. Πέτρο.
Τα στοιχεία αντι-παυλιανισμού που απαντώνται μέσα στα κείμενα αυτά, οδήγησαν στο συμπέρασμα ότι, όλες οι αναφορές των «ψευδοκλημέντιων» στον Σίμωνα τον Μάγο και οι διαμάχες του με τον Πέτρο, δεν ήταν παρά μια καλυμμένη περιγραφή της διαμάχης ανάμεσα στους ιουδαΐζοντες και τους ελληνίζοντες χριστιανούς. Κατά τον Baur, αυτές οι ιδέες εμφανίζονται και στο βιβλίο των Πράξεων. Απλώς ο Απόστολος Παύλος κατά την εποχή εκείνη, ήταν ένα πολύ σεβαστό πρόσωπο ώστε να ταυτιστεί ανοιχτά σε ένα κείμενο με τον Σίμωνα Μάγο.
Τσάρλι Άστον

Βιογραφικά στοιχεία

Γεννήθηκε στο Μπίλστον του Στράτφορντσαιρ το 1875. Πέθανε στο Λέιτονστοουν στις 9 Ιανουαρίου του 1931.

Επαγγελματική σταδιοδρομία

Ο Άστον ξεκίνησε την καριέρα του στην τοπική ομάδα Bilston United Born. Τον Δεκέμβριο του 1985, εντάχθηκε στην ποδοσφαιρική ομάδα Walsall ως επαγγελματίας ποδοσφαιριστής. Το 1985 ο Άστον κέρδισε την πρώτη του εμπειρία παίζοντας στο ποδοσφαιρικό πρωτάθλημα. Κατά την διάρκεια της πρώτης ολοκληρωμένης του σεζόν στην ομάδα, ο Άστον συμμετείχε σε 13 ποδοσφαιρικούς αγώνες ενώ η Άστον Βίλα κέρδιζε το πρωτάθλημα. Η ποδοσφαιρική ομάδα Άστον Βίλα διατήρησε το τίτλο τους από το έτος 1899 έως το έτος 1900.
Ο Άστον έφυγε από την ποδοσφαιρική ομάδα Άστον Βίλα το έτος 1901. Έπειτα από μια σεζόν στις ομάδες Κουίνς Παρκ Ρέιντζερς, Burton United, Γκρέσλευ Ρόβερς και Burton United, ο Άστον το 1905, εντάχθηκε στην ομάδα Γουότφορντ ΦΚ. Ο Άστονως μέλος της ομάδας Γουότφορντ έπαιξε 51 αγώνες, ενώ η ομάδα κέρδιζε το ποδοσφαιρικό πρωτάθλημα, αλλά τερμάτισε 14η στην Southern League. Την επόμενη σεζόν, η ομάδα Γουότφορντ βελτιώθηκε και τερμάτισε 9η στη Southern League. Στις 22 Σεπτεμβρίου του έτους 1906, ο Άστον σκόραρε για την Γουότφορντ η οποία νίκησε 2-0 επί της ομάδας Πόρτσμουθ, στο Casio Road.
Λουτρό

Θεραπεία

Το βύθισμα του σώματος σε ψυχρό ή θερμό νερό. Σκοπός του λουτρού είναι η καθαριότητα ή η θεραπεία από δερματικές ή άλλες ασθένειες. Το λουτρό γίνεται ακόμη σε άμμο (αμμόλουτρο), σε ατμό (ατμόλουτρο), στον ήλιο (ηλιοθεραπεία), τον αέρα, τη λάσπη κλπ. Το λουτρό είναι απλό, όταν γίνεται με νερό. Αν στο νερό προστεθεί φάρμακο, τότε είναι φαρμακευτικό. Το δεύτερο μπορεί να είναι αλκαλικό, αμυλούχο, θειούχο κλπ.

Θαλασσινό λουτρό

Το θαλασσινό λουτρό επιβάλλεται, γιατί είναι πολύ υγιεινό εκτός από τις περιπτώσεις που είναι καθορισμένες από το γιατρό και για τις οποίες απαγορεύεται το θαλάσσιο ή άλλο λουτρό: Στην αρχαία Ελλάδα υπήρχαν δημόσια λουτρά μ' αρκετή πολυτέλεια. Στη Ρώμη πάλι, η χρήση του λουτρού ήταν αρχαιότατη. Επίσης στους μωαμεθανικούς λαούς είναι πολύ διαδεδομένο. Σήμερα το λουτρό είναι σ' όλους τους ανθρώπους, σ' όλο τον κόσμο διαδεδομένο κι όλοι κατάλαβαν τη σημασία του. Σε πολλές περιπτώσεις συνδυάζεται με κατάλληλες ασκήσεις κι ο οργανισμός πράγματι ανανεώνεται και θεραπεύεται από διάφορες ασθένειες. Ένα λουτρό, που ακόμη είναι πολυέξοδο και δεν έχει μεγάλη διάδοση, είναι το φινλανδικό ή, όπως λέγεται, σάουνα. Γίνεται σε ξύλινα δωμάτια, σκοτεινά. Γύρω - γύρω υπάρχουν πέτρες που θερμαίνονται και πάνω τους πέφτει νερό. Δημιουργούνται έτσι ατμοί κι η ατμόσφαιρα, αποπνιχτική. Οι λουζόμενοι χτυπούν τα σώματά τους με κλαδιά. Ύστερα βγαίνουν και κυλιούνται στο χιόνι.
Astra Airlines

Ιστορικό

Πρόκειται για αμιγώς ελληνική επιχείρηση η οποία δημιουργήθηκε το 2008, όταν μέλη της ιδιοκτησίας της εταιρείας επεξέτειναν την ενασχόλησή τους από τις ναυλώσεις αεροσκαφών (chartering) στις αεροπορικές πτήσεις.
Η εταιρεία ιδρύθηκε από τους Ιωάννη Ζλατάνη, ιδρυτή της Interaviator Ltd, και Αναστάσιο Ζηρίνη, πρώην διευθύνοντα σύμβουλο της Ολυμπιακής Αεροπλοΐας. Η πρώτη πτήση πραγματοποιήθηκε στις 5 Ιουλίου 2008 από τη Θεσσαλονίκη στη Ρόδο.
Μέχρι το 2010 η εταιρεία δεν ήταν αναγνωρίσιμη στη τοπική κοινωνία της Θεσσαλονίκης, καθώς εκτελούσε μόνο ναυλωμένες πτήσεις και εξυπηρετούσε την άγονη γραμμή Θεσσαλονίκης - Χίου. Η Astra Airlines άρχισε να γίνεται γνωστή από το 2012 και έπειτα όταν ανέλαβε πέντε άγονες γραμμές και πτητικό έργο με Έλληνες του εξωτερικού από τη Ρωσία και την Ουκρανία. Το ίδιο διάστημα δημιούργησε και μια επιπλέον βάση στην Αθήνα για το δρομολόγιο Αθήνα - Σητεία. Σταδιακά άρχισε να εκτελεί και δρομολόγια από Θεσσαλονίκη προς Σάμο, Καλαμάτα και Κέρκυρα και εποχιακές πτήσεις, από τη Θεσσαλονίκη προς τα ελληνικά νησιά.
Νικητήριο του Αλέξανδρου από την Ταρσό

Περιγραφή

Το μετάλλιο εικονίζει τον Μέγα Αλέξανδρο, στην αρχαία χαρακτηριστική πρωτότυπη μορφή. Παρουσιάζεται σε προφίλ προς τα δεξιά. Η κόμη κυματίζει προς τα πίσω και είναι στεφανωμένη με ταινία.

Ιστορική τοποθέτηση

Το μετάλλιο τοποθετείται στον 2ο αιώνα π.Χ. και ανάγεται καλλιτεχνικά στους σφραγιδοκόπτες της Αυτοκρατορίας του Καρακάλλα ή του Αλέξανδρου Σεβήρου.
Μπέντριχ Σμέτανα

Βιογραφία

Ο Σμέτανα ήταν γιος ζυθοποιού. Μελέτησε το πιάνο και το βιολί από νεαρή ηλικία, και έπαιξε σε ένα ερασιτεχνικό κουαρτέτο με άλλα μέλη της οικογένειάς του. Υπήρξε μαθητής σε γυμνάσιο του Πίλζεν το 1840-1843. Σπούδασε μουσική στην Πράγα, παρά την αρχική αντίδραση του πατέρα του. Εξασφάλισε μια θέση ως κύριος μουσικός σε μια ευγενή οικογένεια, και το 1848 έλαβε χρήματα από τον Φραντς Λιστ για να συνεχισει τις σπουδες του. 
Το 1856, ο Σμέτανα κινήθηκε προς το Γκέτεμποργκ της Σουηδίας, όπου δίδαξε και διεύθυνε. Το 1863, γύρισε πίσω στην Πράγα, άνοιξε ένα νέο σχολείο μουσικής και αφιερώθηκε στην προώθηση της τσεχικής μουσικής. Από το 1875 έζησε στο μικρό χωριό Jabkenice. Το 1883 ο Σμέτανα εμφάνισε σταδιακή επιδείνωση της ψυχικής του υγείας, και οι ψυχικές του διαταραχές τον οδήγησαν σε ψυχιατρείο στην Πράγα, όπου πέθανε το επόμενο έτος. 
Ο Σμέτανα ήταν ο πρώτος συνθέτης που εγράψε μουσική σε συγκεκριμένα τσέχικα θέματα και χαρακτήρα. Πολλές από τις όπερές του είναι βασισμένες σε τσεχικούς μύθους, με πιο γνωστή την κωμωδία της ανταλλαγμένης νύφης (1866). Χρησιμοποίησε πολλούς τσεχικούς ρυθμούς χορού και οι μελωδίες του μερικές φορές μοιάζουν με τα λαϊκά τραγούδια της Τσεχίας. Άσκησε μεγάλη επιρροή στον Αντονίν Ντβόρζακ, ο οποίος χρησιμοποίησε επισης τσεχικά θέματα στα έργα του.
Κάθε χρόνο, στην επέτειο του θανάτου του, ξεκινάει το Διεθνές μουσικό φεστιβάλ της Πράγας.
Στεφάνη Αχαΐας

Ιστορία

Η αρχική του ονομασία ήταν "Γκερμπεσαίικα", ονομασία που προέρχεται από το ορεινό χωριό Γκέρμπεσι Καλαβρύτων (σήμερα: Προφήτης Ηλίας), από όπου ποιμένες κατέβαιναν στην περιοχή τον χειμώνα και πολλοί από αυτούς εγκαταστάθηκαν μόνιμα εκεί. Αναφέρεται ότι οι αρχικοί του κάτοικοι προέρχονται, πέρα από το Γκέρμπεσι Καλαβρύτων, και από το Βραχνί Καλαβρύτων. Κοντά στην Στεφάνη υπήρχε και άλλος οικισμός με την ονομασία "Γκερμπεσαίικα", η σημερινή Αγριλιά. 
Γενικά η ευρύτερη γύρω περιοχή κατοικούταν κατά το παρελθόν τις περιόδους του χειμώνα από ποιμένες με τα κοπάδια τους που κατοικούσαν μόνιμα σε ορεινά χωριά, ώστε να προφυλάσσουν τους ίδιους αλλά πολύ περισσότερο τα ζώα τους από το δριμύ ψύχος των τόπων κατοικίας τους και το έργο τους, δηλαδή η εκτροφή των ζώων τους (κυρίως αιγοπρόβατα), να είναι πιο εύκολο, όσο περισσότερο γίνεται.
Είναι σχετικά καινούριος οικισμός. Αναγνωρίστηκε ως οικισμός στις 16/10/1940 με το όνομα "Γκερμπεσαίικα" και υπήχθη στην τότε Κοινότητα Βραχναίικων. Με το ΦΕΚ 287Α της 10/10/1955 μετονομάστηκε σε "Στεφάνη". Με το ΦΕΚ 96Α της 13/08/1982 αποσπάστηκε από την Κοινότητα Βραχναίικων και έκτοτε αποτελεί τμήμα της Κοινότητας Βασιλικού σε όλες τις διοικητικές μεταβολές.
Λεωνίδας Ρεσβάνης

Σταδιοδρομία

Ο Λεωνίδας Ρεσβάνης πήρε πτυχίο φυσικής από το Πανεπιστήμιο του Μάντσεστερ της Αγγλίας το 1965, αλλά συνέχισε τις σπουδές του στο Πανεπιστήμιο Τζονς Χόπκινς των ΗΠΑ, από όπου πήρε το διδακτορικό του στη φυσική υψηλών ενεργειών το 1971.
Μεταξύ του 1971 και του 1976 εργάσθηκε στο Πανεπιστήμιο της Πενσυλβάνια, όπου έγινε επίκουρος καθηγητής. Το 1976 εκλέχθηκε καθηγητής στο Εθνικό και Καποδιστριακό Πανεπιστήμιο Αθηνών, όπου παρέμεινε μέχρι το τέλος της σταδιοδρομίας του.
No Way Out

Το No Way Out (ελλ.: δεν υπάρχει έξοδος) είναι ετήσιο Pay Per View που διοργανώνεται από την εταιρεία επαγγελματικής πάλης WWE.

Ιστορία

Το PPV διεξήχθη πρώτη φορά σαν In Your House: No Way Out, το 1998. Με την ονομασία απλά No Way Out, εμφανίστηκε το 2000 και διοργανωνόταν κάθε χρόνο έως το 2009, τον μήνα Φεβρουάριο.
Από το 2009 ως το 2011 είχε καταργηθεί και δεν διοργανώθηκε.
Το 2012 ανακοινώθηκε πως επιστρέφει στην λίστα των Pay Per View του WWE, τον μήνα Ιούνιο.

Ιδιαιτερότητα

Το No Way Out, αρχικά περιελάμβανε αγώνες μέσα σε σιδερένιο κλουβί και αγώνες Hell in a Cell, που δικαιολογούσαν τον τίτλο του (ελλ.: δεν υπάρχει έξοδος). 
Το 2008  και το 2009  ξεκίνησε να εμφανίζεται συστηματικά ο αγώνας Elimination Chamber και πήγε να καθιερωθεί ως ο αγώνας που χαρακτηρίζει το συγκεκριμένο PPV.  
Το 2010, αποφασίζεται η δημιουργία ενός νέου Pay Per View για τον μήνα Φεβρουάριο, με τίτλο Elimination Chamber, κάτι που δείχνει ότι θα γίνονται αγώνες τέτοιου είδους. Έτσι το No Way Out χάνει την ουσία του και δεν ξαναδιοργανώνεται. Το 2012 επέστρεψε στην λίστα των Pay Per Views.
Λιούις Α. Σουίφτ

Βίος

Σύμφωνα με τον ίδιο, η πρώτη φορά που ενδιαφέρθηκε για την αστρονομία ήταν όταν παρατήρησε τον Μεγάλο Κομήτη του 1843, όντας ακόμα μαθητής καθοδόν για το σχολείο του στο Κλάρκσον (Clarkson) της Νέας Υόρκης. Ο δάσκαλός του απέρριψε την ανακάλυψη που έκανε, όμως η ύπαρξη του κομήτη ανακοινώθηκε τρεις ημέρες αργότερα.
Ο Σουίφτ ξεκίνησε να κάνει παρατηρήσεις στο Ρότσεστερ (Rochester) της Νέας Υόρκης ξαπλωμένος στο χιόνι ή από την οροφή ενός μύλου. Αργότερα απέκτησε πατρόνα, τον επιχειρηματία Hulbert Harrington Warner, ο οποίος χρηματοδότησε την κατασκευή ενός αστεροσκοπείου για τον Σουίφτ. Συγκεντρώθηκε ποσό 13.000 δολαρίων για την αγορά ενός τηλεσκοπίου των 16 ιντσών.
Ο Warner χρεοκόπησε το 1893, με συνέπεια να διακοπεί η χρηματική υποστήριξη του Σουιφτ. Ο δεύτερος έφυγε, παίρνοντας μαζί του και το προαναφερθέν τηλεσκόπιο, για την Καλιφόρνια όπου έγινε διευθυντής του Αστεροσκοπείου του όρους Low
Παντρεύτηκε δύο φορές, το 1859 την Lucretia Hunt in 1850 και το 1864 την Carrie D. Ο Edward D. Swift ήταν υιός του από τον δεύτερο γάμο.

Ανακαλύψεις

Ανακάλυψε, είτε μόνος του είτε σε συνεργασία με άλλους αστρονόμους, αρκετούς κομήτες. Πολλοί από αυτούς είναι περιοδικοί (11P/Tempel-Swift-LINEAR, 64P/Swift-Gehrels, 109P/Swift-Tuttle). Επίσης ανακάλυψε του κομήτες C/1877 G2, C/1878 N1, C/1879 M1, C/1881 J1, C/1881 W1, C/1892 E1, D/1895 Q1, C/1896 G1 και C/1899 E1. Ήταν σε ηλικία 79 ετών όταν ανακάλυψε τον τελευταίο του κομήτη. Επίσης ο Σουίφτ είναι από τους λίγους ανθρώπους που παρατήρησαν τον Κομήτη του Χάλεϋ δύο φορές, παρόλο που αυτός πλησιάζει την Γη κάθε 76 χρόνια.
Το 1878 ισχυρίστηκε πως παρατήρησε δύο πλανήτες που βρίσκονταν εγγύτερα στον Ήλιο, όμως ο ισχυρισμός αυτός ήταν εσφαλμένος.
Ο Σουίφτ ανακάλυψε επίσης εκατοντάδες νεφελώματα, όπως το IC 289.

Βραβεύσεις και τιμητικές διακρίσεις

Έλαβε τρία Ph. D. από το Πανεπιστήμιο του Ρότσεστερ.
Τιμήθηκε με περισσότερα μετάλλια από οποιονδήποτε άλλο σύγχρονό του αστρονόμο, συμπεριλαμβανομένων τριών χρυσών από την Αυστριακή Ακαδημία Επιστημών στην Βιέννη, τεσσάρων μπρούτζινων από την Αστρονομική Εταιρεία του Ειρηνικού και το Μετάλλιο Λαπλάς της Γαλλικής Αστρονομικής Εταιρείας. Ήταν ο πρώτος που έλαβε το Μετάλλιο Jackson-Gwilt της Βασιλικής Αστρονομικής Εταιρείας (1897).
Λάζαρος Αγαδάκος

Στο Πρωτάθλημα

Ο Αγαδάκος αναδείχθηκε στην ομάδα του Π. Φαλήρου, στην οποία έπαιξε τη σεζόν 1998-99. Στη συνέχεια αγωνίστηκε στον Πανιώνιο για τέσσερις σεζόν. Το 2003-04 έπαιξε στο Μαρούσι και μετά πήγε για δύο περιόδους στον Ολυμπιακό, με τον οποίο αγωνίστηκε στην Ευρωλίγκα. Το 2006-07 ήταν στον ΠΑΟΚ και στη συνέχεια για δύο σεζόν στον Άρη Θεσσαλονίκης, με τον οποίο το 2007-08 αγωνίστηκε ξανά στην Ευρωλίγκα.
Τον Αύγουστο του 2009, ενώ συζητούσε την επιστροφή του στον Πανιώνιο, είχε ένα σοβαρό τροχαίο ατύχημα με τη μηχανή του στο οποίο τραυματίστηκε και αναγκαστικά έμεινε εκτός αγώνων τη σεζόν 2009-10. Υπολογίζεται πως θα επιστρέψει στα παρκέ το Μάρτιο του 2010.

Στις εθνικές ομάδες

Ο Αγαδάκος υπήρξε βασικό στέλεχος στις εθνικές ομάδες παίδων και εφήβων, στις οποίες σε 70 αγώνες συνολικά από το 1995 ως το 1999, κατακτώντας το χάλκινο μετάλλιο τόσο στο Ευρωπαϊκό πρωτάθλημα παίδων το 1995 όσο και στο Ευρωπαϊκό εφήβων το 1998. Έλαβε μέρος επίσης στην τελική φάση του Παγκόσμιου Εφήβων το 1999 στην Πορτογαλία. Ήταν από τους βασικούς σέντερ των ομάδας. Την κορυφαία επίδοση με 13 πόντους πέτυχε σε φιλικό αγώνα επί της Ισπανίας στις 21 Ιουνίου 1998. 
Παρά την σημαντική παρουσία του στις μικρές εθνικές δεν κλήθηκε ποτέ στην Εθνική Ανδρών.
Πεδιάδα

Η πεδιάδα είναι επίπεδη έκταση γης. Οι πεδιάδες είναι από τους πιο διαδεδομένους γεωγραφικούς σχηματισμούς της Γης, καλύπτοντας περίπου το ένα τρίτο της χερσαίας έκτασής της.
Οι πεδιάδες σχηματίζονται με διάφορους τρόπους: Κάποιες δημιουργούνται από τη διάβρωση που προκαλεί ο πάγος και το νερό, με αποτέλεσμα το σχηματισμό ιζημάτων τα οποία μεταφέρονται σε χαμηλότερο υψόμετρο από το νερό όπου και εναποτίθενται σχηματίζοντας τις πεδιάδες. Τα ποτάμια συχνά υπερχειλίζουν τις όχθες τους με αποτέλεσμα την εναπόθεση ιζημάτων, τα οποία αποτελούν γόνιμο έδαφος. Τα ποτάμια επίσης πολλές φορές εναποθέτουν τα ιζήματά τους στο δέλτα ή ακόμη και στους ωκεανούς, με αποτέλεσμα ο πυθμένας τους να ανυψώνεται και τελικά να ανέβει πάνω από την επιφάνεια της θάλασσας. Πεδιάδες μπορούν να σχηματιστούν και από τη δράση ηφαιστείων, με τις ροές λάβας.
Στέλιος Σεραφείδης

Σε συλλογικό επίπεδο

Ξεκίνησε από τους Παίδες Αιγάλεω και στη συνέχεια βρέθηκε για έναν χρόνο (1950-51) στον Απόλλωνα Αθηνών. Το 1951 σε ηλικία 16 ετών εντάχθηκε στην ΑΕΚ, ακολουθώντας τον μεγαλύτερο αδερφό του Λάμπη, όπου παρέμεινε επί μία και πλέον εικοσαετία, έως το 1972, όταν και αποσύρθηκε από την ενεργό δράση, σε ηλικία 37 ετών. Με την κιτρινόμαυρη φανέλα αγωνίστηκε συνολικά σε περισσότερους από 300 αγώνες.

Στην εθνική Ελλάδας

Χρίστηκε 1 φορά διεθνής με την Ελλάδα, όταν αγωνίστηκε στις 22 Μάη 1963 στην εκτός έδρας φιλική αναμέτρηση εναντίον της Πολωνίας.

Προπονητική καριέρα

Μετά την ολοκλήρωση της ποδοσφαιρικής του καριέρας ασχολήθηκε με την προπονητική, εργαζόμενος κυρίως στα τμήματα υποδομής της ΑΕΚ. Για αρκετά χρόνια υπήρξε ο προπονητής τερματοφυλάκων της ΑΕΚ, θέση από την οποία αποχώρησε το 1995, συνέχισε στις ακαδημίες του συλλόγου, ενώ πρόσφατα ασχολήθηκε με την ομάδα ποδοσφαίρου σάλας του σωματείου. Υπήρξε επίσης πρόεδρος του Συνδέσμου Παλαιμάχων Ποδοσφαιριστών της ΑΕΚ.
Γλώσσες της Ζιμπάμπουε

Η Ζιμπάμπουε έχει 16 επίσημες γλώσσες, δηλαδή τις Τσέουα, Τσιμπάρουε, Αγγλικά, Καλάνγκα, Κοϊσάν, Νάμπια, Ντάου, Ντεμπέλε, Σανγκάνι, Σόνα, Σόθο, Τόνγκα, Τσουάνα, Βέντα, Ζόσα και τη νοηματική γλώσσα. Λόγω της ιστορίας της ως βρετανική αποικία και ως Κράτος της Ροδεσίας, τα αγγλικά, τα Σόνα και τα Ντεμπέλε είναι οι πιο ευρέως ομιλούμενες γλώσσες στη χώρα. Περίπου το 70% του πληθυσμού είναι Σόνα και μιλάνε τα Σόνα ως πρώτη τους γλώσσα. Επίσης, λέγεται ότι περίπου το 20% είναι Ντεμπέλε και ομιλούν τα Ισιντεμπέλε ως πρώτη τους γλώσσα. Αυτά τα στατιστικά στοιχεία δεν έχουν επισημοποιηθεί ακόμα, επειδή η Ζιμπάμπουε δεν έχει διενεργήσει απογραφή για να απαριθμήσει τους ανθρώπους σύμφωνα με γλώσσες.
2830 Γκρήνουιτς

Φυσικά χαρακτηριστικά

O φασματικός τύπος του Γκρήνουιτς είναι S (λιθώδης). Ο Γκρήνουιτς περιστρέφεται γύρω από τον εαυτό του μία φορά κάθε 17 ως 31 ώρες περίπου.
Σκούρας Αχαΐας

Τοποθεσία

Βρίσκεται κοντά στις πλαγιές του όρους Σκόλλις. Κοντά στο χωριό βρίσκεται πηγή με το όνομα "Βελίτσα". Εγγύς του χωριού διέρχεται και ο χείμαρρος Βουντούχλα (ή Σκουροπόταμος).

Ιστορία

Αναφέρεται ως χωριό τουλάχιστον από το 1700. Ο οικισμός απείχε δυο ώρες δρόμο στα 1885 από την Προστοβίτσα, την τότε έδρα του Δήμου Τριταίας, ενώ το ίδιο αναφέρει στα 1903 και ο Χρήστος Κορύλλος. Το 1952 και το 1960 βρέθηκαν στην περιοχή του χωριού αρχαιότητες μυκηναϊκής προέλευσης.

Το όνομα του χωριού

Σχετικά με το όνομα του χωριού υπάρχει τόσο η άποψη ότι είναι ανθρωπωνυμικό, που προήλθε από το επίθετο της οικογένειας που κατοικούσε στην περιοχή, όσο και η άποψη ότι το κανονικό όνομα του χωριού είναι το Εσκούρα, προερχόμενο από τη λέξη escuel ή excuel, όπως αναφέρεται σχετική φράση στο Χρονικόν του Μορέως, η οποία με τη σειρά της είναι αντιδάνειο από τη βυζαντινή λέξη εξκούβιτον που σημαίνει "άγρυπνη φύλαξη επίκαιρων θέσεων".

Διοικητική εξέλιξη

Την 20/04/1835 προσαρτάται στον τότε Δήμο Ερυμανθίας. Με το ΦΕΚ 5Α της 08/03/1841 προσαρτάται στον τότε Δήμο Τριταίας. Με το ΦΕΚ 256Α της 28/08/1912 αποσπάται από το Δήμο Τριταίας και ορίζεται έδρα της ομώνυμης κοινότητας. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Τριταίας μέχρι το 2010 που εντάχθηκε στο Δήμο Ερυμάνθου (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".
Δημήτριος Παλαιολόγος (γιος Ανδρόνικου Β΄)

Βιογραφία

Η αδελφή του Σιμωνίς Παλαιολογίνα σύζυγος του Στεφάνου Ούρου Β΄ Μιλούτιν δεν απέκτησε τέκνα, ο Δημήτριος εστάλη στη Σερβία με την προοπτική να τον υιοθετήσει ο γαμπρός του και να τον διαδεχθεί, δεν έγινε τίποτε και επέστρεψε στην Κωνσταντινούπολη. Πήρε τον τίτλο του δεσπότη, την πιο ψηλή διάκριση της αυλής (1306). 
Στην εμφύλια σύγκρουση (1321 - 1328) πήρε το μέρος του πατέρα του εναντίον του ανιψιού του Ανδρόνικου Γ΄. 
Ορίστηκε κυβερνήτης της Θεσσαλονίκης (1327), αλλά την επόμενη χρονιά ο Ανδρόνικος Γ΄ μπήκε στην Θεσσαλονίκη. Ο Δημήτριος διέφυγε στη Σερβία και ο ανιψιός του αιχμαλώτισε τη σύζυγο και τα παιδιά του, όταν επικράτησε ο Ανδρόνικος Γ΄ ο Δημήτριος επέστρεψε στην Κωνσταντινούπολη. Το 1336 - 1337 κατηγορήθηκε ότι συνωμοτούσε εναντίον του ανιψιού του αλλά ο Ανδρόνικος Γ΄ απέσυρε την υπόθεση. Δεν αναφέρεται στις πηγές μετά το 1343.
Ήταν καταξιωμένος θεολόγος και ζωγράφος μικρογραφιών χειρογράφων.
Wanted

Πλοκή

Ο Γουέσλι Γκίμπσον (Τζέιμς Μακάβοι) είναι ένας απλός υπάλληλος, δυσαρεστημένος με τη μονότονη ζωή του. Σύντομα γνωρίζει, όμως, την Φοξ (Αντζελίνα Τζολί), η οποία τον οδηγεί σε μία μυστική αδελφότητα όπου μαθαίνει για την αληθινή του ταυτότητα. Δηλαδή ότι έχει υπερφυσικές ικανότητες όπως είχε ο πατέρας του. Αρχηγός της αδελφότητας είναι ο Σλόαν (Μόργκαν Φρίμαν), ο οποίος αφού ο Γκίμπσον εκπαιδευτεί κατάλληλα του δίνει αποστολές. Ανακαλύπτει , ωστόσο , ότι τα μέλη της αδελφότητας δεν είναι ακριβώς αυτό που φαίνονται...

Box office

Με προϋπολογισμό της ταινίας 75.000.000 δολάρια, το Wanted άνοιξε στη δεύτερη θέση με 50,9 εκατομμύρια δολάρια το πρώτο σαββατοκύριακο. Οι εισπράξεις στο αμερικανικό box office έφτασαν τα 134,5 εκατομμύρια δολάρια ενώ στον υπόλοιπο κόσμο απέφερε 206,9 εκατομμύρια δολάρια. Συνολικά συγκέντρωσε 341,4 εκατομμύρια δολάρια παγκοσμίως.
10 χρόνια Καζακστάν (χωριό)

Πληθυσμός

Το 1999 ο πληθυσμός του χωριού ήταν 543 άτομα και σύμφωνα με την απογραφή του 2009, στο χωριό ζούσαν 263 άτομα.
Βοίβος

Ο Βοίβος κατά την ελληνική μυθολογία ήταν Θεσσαλός, γιος του Γλαφύρου ή Γλαφύρα και εγγονός του Μάγνητα. Ο Βοίβος έδωσε το όνομά του στη λίμνη Βοιβηίδα (στην αρχαία ονομαστική: Βοιβηίς ή Βοιβιάς ή Βοιβία ή και Βοίβη), τη σημερινή «Κάρλα». Βοίβη ονομαζόταν και μία αρχαία πόλη στις όχθες της λίμνης, την οποία κατά την παράδοση ίδρυσε ο Βοίβος.
Fiat 500L

Διαθεσιμότητα

Το 500L παρουσιάστηκε στο 82-ο Σαλόνι Αυτοκινήτου της Γενεύης, τον Μάρτιο του 2012,. και η παραγωγή του ξεκίνησε στις 17 Απριλίου 2012 στο Κραγκούγιεβατς της Σερβίας, στο πρώην εργοστάσιο της Zastava, το οποίο είχε εξαγοράσει η Fiat το 2008 όταν διαλύθηκε η Zastava (αρχικά, το 500L επρόκειτο να παραχθεί στο γνωστό εργοστάσιο Mirafiori / Μιραφιόρι στο Τορίνο, αλλά αποφασίστηκε η μετακίνηση αυτή λόγω των κάκιστων εργατικών σχέσεων στο ιταλικό εργοστάσιο). Το μοντέλο λανσαρίστηκε αρχικά στην Ιταλία τον Ιούλιο, και στους επόμενους μήνες στα άλλα κράτη της Ευρώπης, ενώ στην Ελλάδα έκανε ντεμπούτο τον Οκτώβριο. Ειδικότερα στο Ηνωμένο Βασίλειο και στις ΗΠΑ έφτασε την άνοιξη του 2013, ως μοντέλο 2014. Συνολικά, διατίθεται επίσημα σε πάνω από 100 χώρες διεθνώς. Την σεζόν του 2018, το μοντέλο υπέστη μια ανανέωση.
Στις 22 Φεβρουαρίου 2018, κύλησε από την γραμμή παραγωγής το 500.000-ό αντίτυπο του μοντέλου, ένα 500L Cross 1.6 MultiJet 120 hp πορτοκαλί χρώματος, με μαύρη γυαλιστερή οροφή.